/* KOM/2011/0467 galutinis - 2011/0205 (NLE) */ Pasiūlymas TARYBOS REGLAMENTAS kuriuo nutraukiama antidempingo priemonių, taikomų tam tikriems importuojamiems Kinijos Liaudies Respublikos kilmės liejiniams, galiojimo termino peržiūra ir dalinė tarpinė peržiūra





AIŠKINAMASIS MEMORANDUMAS 1. PASIŪLYMO APLINKYBĖS - Pasiūlymo pagrindas ir tikslai Šis pasiūlymas susijęs su 2009 m. lapkričio 30 d. Tarybos reglamento (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (toliau – pagrindinis reglamentas) taikymu atliekant tyrimą dėl tam tikrų importuojamų Kinijos Liaudies Respublikos kilmės liejinių. - Bendrosios aplinkybės Šis pasiūlymas teikiamas atsižvelgiant į pagrindinio reglamento įgyvendinimą ir yra parengtas remiantis tyrimu, atliktu pagal pagrindiniame reglamente nustatytus esminius ir procedūrinius reikalavimus. - Pasiūlymo srityje galiojančios nuostatos 2005 m. liepos 25 d. Tarybos reglamentas (EB) Nr. 1212/2005, nustatantis galutinį antidempingo muitą tam tikrų Kinijos Liaudies Respublikos kilmės liejinių importui, su paskutiniais pakeitimais, padarytais Tarybos reglamentu (EB) Nr. 500/2009. - Derėjimas su kitomis Sąjungos politikos sritimis ir tikslais Netaikoma. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI - Konsultacijos su suinteresuotosiomis šalimis Su tyrimu susijusios suinteresuotosios šalys turėjo galimybę ginti savo interesus atliekant tyrimą pagal pagrindinio reglamento nuostatas. - Tiriamųjų duomenų rinkimas ir naudojimas Nepriklausomo tyrimo neprireikė. - Poveikio vertinimas Šis pasiūlymas parengtas įgyvendinant pagrindinį reglamentą. Pagrindiniame reglamente nėra nuostatų dėl bendro poveikio vertinimo, tačiau jame pateikiamas išsamus būtinų įvertinti sąlygų sąrašas. 3. TEISINIAI PASIŪLYMO ASPEKTAI - Siūlomų veiksmų santrauka 2010 m. liepos 27 d. Komisija pranešė apie galiojančių antidempingo priemonių, taikomų tam tikriems Kinijos Liaudies Respublikos kilmės liejiniams, galiojimo termino peržiūros inicijavimą. Prašymą pateikė Eurofonte , veikianti septynių savo narių vardu, ir Fundaciones de Odena (toliau – pareiškėjai) gamintojų, kurie pagamina didžiąją dalį (šiuo atveju – daugiau nei 25 %) Sąjungoje pagaminamų tam tikrų liejinių, vardu. Šio tyrimo tikslas – išnagrinėti, ar pasibaigus priemonių galiojimui dempingas gali tęstis arba pasikartoti ir toliau daryti žalą Sąjungos pramonei. 2010 m. gruodžio 1 d. Komisija taip pat pranešė apie dalinės tarpinės galiojančių priemonių peržiūros inicijavimą. Prašymą pateikė eksportuojantis Kinijos Liaudies Respublikos gamintojas Shandong Lulong Group Co. Ltd. Atliekant peržiūrą nagrinėjami tik su Shandong Lulong Group Co. Ltd. susiję dempingo aspektai. Atliekant priemonių galiojimo termino peržiūros tyrimą pareiškėjai oficialiai atsiėmė prašymą atlikti priemonių galiojimo termino peržiūrą. Jį atsiėmus, Komisija nenustatė aplinkybių, įrodančių, kad dėl Sąjungos interesų būtų tikslinga tęsti priemonių galiojimo termino peržiūros ir dalinės tarpinės peržiūros tyrimus, todėl siūlo juos nutraukti ir panaikinti priemones. Todėl Tarybai siūloma priimti pridedamą reglamento, kuris turėtų būti kuo skubiau ir bet kuriuo atveju ne vėliau kaip 2011 m. spalio 26 d. paskelbtas Europos Sąjungos oficialiajame leidinyje , pasiūlymą. - Teisinis pagrindas 2009 m. lapkričio 30 d. Tarybos reglamentas (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių. - Subsidiarumo principas Pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas. - Proporcingumo principas Pasiūlymas atitinka proporcingumo principą dėl toliau nurodytų priežasčių. Veiksmų pobūdis aprašytas minėtame pagrindiniame reglamente, nesuteikiant galimybės taikyti nacionalinį sprendimą. Nuoroda apie Sąjungai, šalių vyriausybėms, regionų ir vietos valdžios institucijoms, ūkinės veiklos vykdytojams ir piliečiams tenkančios finansinės bei administracinės naštos mažinimą ir jos proporcingumą pasiūlymo tikslui netaikoma. - Pasirinkta priemonė Siūloma priemonė – reglamentas. Kitos priemonės būtų netinkamos, nes pagrindiniame reglamente kitų galimybių nenumatyta. 4. POVEIKIS BIUDŽETUI Pasiūlymas Sąjungos biudžetui poveikio neturi. 2011/0205 (NLE) Pasiūlymas TARYBOS REGLAMENTAS kuriuo nutraukiama antidempingo priemonių, taikomų tam tikriems importuojamiems Kinijos Liaudies Respublikos kilmės liejiniams, galiojimo termino peržiūra ir dalinė tarpinė peržiūra EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių[1] (toliau – pagrindinis reglamentas), ypač į jo 9 straipsnį ir 11 straipsnio 2, 3, 5 ir 6 dalis, atsižvelgdama į Europos Komisijos (toliau – Komisija) pasiūlymą, pateiktą pasikonsultavus su Patariamuoju komitetu, kadangi: 1. PROCEDŪRA 2. Galiojančios priemonės 3. Pagal pagrindinio reglamento 5 straipsnį atlikus antidempingo tyrimą, Taryba Reglamentu (EB) Nr. 1212/2005[2] nustatė galutinį antidempingo muitą tam tikriems importuojamiems Kinijos Liaudies Respublikos kilmės liejiniams. Šis reglamentas paskutinį kartą buvo iš dalies pakeistas Tarybos reglamentu (EB) Nr. 500/2009[3]. 4. Individualios muito normos siekė 0–37,9 % priklausomai nuo nagrinėjamojo produkto gamintojo, o visoms kitoms bendrovėms nustatytas 47,8 % muitas. 5. Prašymai atlikti peržiūras 6. Paskelbus pranešimą apie artėjantį tam tikrų antidempingo priemonių, taikomų tam tikriems importuojamiems Kinijos Liaudies Respublikos kilmės liejiniams, galiojimo terminą[4], 2010 m. kovo 25 d. Komisija gavo prašymą atlikti peržiūrą pagal pagrindinio reglamento 11 straipsnio 3 dalį, o 2010 m. balandžio 29 d. – kitą prašymą atlikti peržiūrą pagal pagrindinio reglamento 11 straipsnio 2 dalį. 7. Prašymą pagal pagrindinio reglamento 11 straipsnio 2 dalį pateikė Eurofonte , veikianti septynių savo narių vardu, ir Fundaciones de Odena (toliau – pareiškėjai), gamintojų, kurie pagamina didžiąją dalį (šiuo atveju – daugiau nei 25 %) Sąjungoje pagaminamų tam tikrų liejinių, vardu. 8. Prašyme pateikta prima facie įrodymų, rodančių, kad pasibaigus priemonių galiojimui dempingas ir jo daroma žala Sąjungos pramonei greičiausiai tęstųsi arba pasikartotų. 9. Prašymą pagal pagrindinio reglamento 11 straipsnio 3 dalį pateikė eksportuojantis Kinijos Liaudies Respublikos gamintojas Shandong Lulong Group Co. Ltd. Prašyta nagrinėti tik su Shandong Lulong Group Co. Ltd susijusius dempingo aspektus. 10. Inicijavimas 11. Taigi pasikonsultavusi su Patariamuoju komitetu Komisija Europos Sąjungos oficialiajame leidinyje paskelbė pranešimą[5] apie antidempingo priemonių, taikomų tam tikriems importuojamiems Kinijos Liaudies Respublikos liejiniams, kurių KN kodai šiuo metu yra 7325 10 50, 7325 10 92, ex 7325 10 99 (TARIC kodas 7325 10 99 10), ir ex 7325 99 10 (TARIC kodas 7325 99 10 10), galiojimo termino peržiūros inicijavimą. 12. Komisija apie priemonių galiojimo termino peržiūros tyrimo inicijavimą oficialiai pranešė eksportuojantiems gamintojams, susijusiems importuotojams, Kinijos Liaudies Respublikos atstovams, naudotojų atstovams ir Sąjungos gamintojams. Suinteresuotosioms šalims buvo suteikta galimybė raštu pareikšti savo nuomonę ir prašyti jas išklausyti per pranešime apie inicijavimą nustatytą laikotarpį. 13. Komisija Europos Sąjungos oficialiajame leidinyje[6] taip pat paskelbė pranešimą apie dalinės tarpinės antidempingo priemonių, nurodytų 7 konstatuojamojoje dalyje, peržiūros inicijavimą; ją atliekant nagrinėjami tik su Shandong Lulong Group Co. Ltd susiję dempingo aspektai. 14. PRAŠYMO ATLIKTI PRIEMONIŲ GALIOJIMO TERMINO PERŽIŪRĄ ATSIĖMIMAS 15. 2011 m. birželio 9 d. raštu Komisijai pareiškėjai oficialiai atsiėmė prašymą. Rašte pareiškėjai nurodė, kad atsižvelgiant į atitinkamų ekonominių rodiklių kintamumą būsimo žalingo dempingo negalima atmesti. Šiomis aplinkybėmis jie mano, kad padidėjęs Kinijos importas galėtų pakenkti Sąjungos pramonei, ir tuo remdamiesi pareiškėjai mano, kad Komisija turėtų aktyviai stebėti nagrinėjamojo produkto importą ir būti pasirengusi netrukus pradėti naują tyrimą. 16. Komisija pripažįsta, kad praėjusiais metais liejinių rinka patyrė didelių pokyčių, ypač dėl pastarojo meto ekonomikos krizės, kuri turėjo reikšmingo poveikio statybų pramonei ir dėl kurios buvo sumažintas viešasis infrastruktūros projektų finansavimas. Dėl to bendrai sumažėjo paklausa, įskaitant tam tikrus importuojamus liejinius. Kadangi rinkos raida artimiausiu ir vidutinės trukmės laikotarpiais neprognozuojama, žalingo dempingo pasikartojimo negalima visiškai atmesti. Todėl manoma, kad tikslinga stebėti Kinijos Liaudies Respublikos kilmės nagrinėjamojo produkto importą į Sąjungą. Stebėjimo laikotarpis neturėtų viršyti 24 mėnesių nuo paskelbimo apie dabartinio tyrimo nutraukimą. Be to, Komisija neatmeta galimybės pradėti naują tyrimą dėl to paties produkto, jei ir kai bus pateikta žalingo dempingo įrodymų pagal pagrindinio reglamento reikalavimus. 17. Pagal pagrindinio reglamento 9 straipsnio 1 dalį ir 11 straipsnio 2 dalį tyrimas gali būti nutraukiamas, jei atsiimamas prašymas atlikti peržiūrą ir jei nutraukiant tyrimą neprieštaraujama Sąjungos interesams. 18. Nuspręsta, kad šį tyrimą reikėtų nutraukti, nes jį atliekant nebuvo nustatyta jokių aplinkybių, įrodančių, kad nutraukus tyrimą būtų pažeisti Sąjungos interesai. Apie tai buvo pranešta suinteresuotosioms šalims ir suteikta galimybė teikti pastabas. Tačiau pastabų, kuriomis remiantis būtų padaryta kitokia išvada, negauta. 19. Todėl padaryta išvada, kad antidempingo priemonių galiojimo termino peržiūros tyrimą dėl į Sąjungą importuojamų tam tikrų Kinijos Liaudies Respublikos kilmės liejinių reikėtų nutraukti, o galiojančias priemones – panaikinti. 20. Dėl šios priežasties daroma tolesnė išvada, kad taip pat reikėtų nutraukti dalinę tarpinę peržiūrą, kurią atliekant nagrinėjami tik su Shandong Lulong Group Co. Ltd . susiję dempingo aspektai, PRIĖMĖ ŠĮ REGLAMENTĄ: 1 straipsnis Antidempingo priemonių, taikomų importuojamiems Kinijos Liaudies Respublikos kilmės liejiniams iš nekaliojo (angl. non-malleable ) ketaus ir iš ketaus su rutuliniu grafitu (angl. ductile iron ), skirtiems požeminėms arba paviršinėms sistemoms uždengti ir (arba) patekti į jas, ir jų dalims, apdirbtiems arba neapdirbtiems, padengtiems arba nepadengtiems, dažytiems arba nedažytiems, su kitomis medžiagomis arba be kitų medžiagų, išskyrus gaisrinius hidrantus, kurių KN kodai šiuo metu yra 7325 10 50, 7325 10 92, ex 7325 10 99 (TARIC kodas 7325 10 99 10) ir ex 7325 99 10 (TARIC kodas 7325 99 10 10), galiojimo termino peržiūra ir dalinė tarpinė peržiūra yra nutraukiamos, o priemonės – panaikinamos. 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 343, 2009 12 22, p. 51. [2] OL L 199, 2005 7 29, p. 1. [3] OL L 151, 2009 6 16, p. 6. [4] OL C 72, 2010 3 20, p. 11. [5] OL C 203, 2010 7 27, p. 2. [6] OL C 324, 2010 12 1, p. 21.